Oficialusis leidinys 304 E , 01/12/2005 p. 0386 - 0396



P6_TA(2005)0053 Komisijos teisės aktų leidybos ir darbo programa 2005 m. Europos Parlamento rezoliucija dėl Komisijos teisės aktų leidybos ir darbo programos 2005 m. Europos Parlamentas, - atsižvelgdamas į EP 2004 m. gruodžio 16 d. rezoliuciją dėl M. Barroso vadovaujamos Komisijos strateginių politinių gairių [1], - atsižvelgdamas į 2000 m. birželio 29 d. Parlamento Pirmininkų sueigos patvirtintą pamatinį susitarimą dėl Europos Parlamento ir Komisijos santykių, - atsižvelgdamas į Komisijos komunikatą dėl jos teisės aktų leidybos ir darbo programos 2005 m. (KOM(2005)0015) ir Komisijos pirmininko J. M. Barroso 2005 m. sausio 26 d. prisiimtus įsipareigojimus Parlamentui dėl Komisijos teisės aktų leidybos programos, - atsižvelgdamas į EP Darbo tvarkos taisyklių 33 straipsnį ir 103 straipsnio 4 dalį, A. kadangi kasmetinė teisės aktų leidybos programa yra būtina priemonė siekiant, kad Europos institucijos tinkamai funkcionuotų, ir kadangi daugiametės strategijos programos įvedimas leis tiksliau nustatyti politinius Sąjungos tikslus, B. kadangi tam, kad ES sėkmingai įvykdytų savo uždavinius, būtina, kad Sąjungos institucijos glaudžiau bendradarbiautų ir kad Europos Vadovų Taryba galėtų geriau užtikrinti tinkamą vadovavimą Sąjungos reikalams, C. kadangi Komisija pirmiausia teikia pirmenybę Europos gerovės didinimui, tam sustiprinant konkurenciją, modernizuojant Europos ekonomikos ir vykdant struktūrines reformas, ir mano, kad didesnės investicijos į žinias ir žmogiškuosius išteklius sąlygoja tvarią plėtrą, darbo vietų ir gerovės kūrimą ir todėl yra būtinos, kad Europa galėtų sėkmingai siekti savo ambicingų aplinkosaugos ir socialinių tikslų, D. kadangi ekonominio augimo, darbo vietų kūrimo ir socialinio teisingumo tikslai nebus pasiekti, jei Sąjunga nesustiprins integracijos ir nepagerins teisės aktų leidybos, kontrolės ir administracinio darbo kokybės, E. atsižvelgdamas į tai, kad Komisijai skiriamas pagrindinis vaidmuo siekiant sustiprinti Europos piliečių saugumą, kurio siekiama sustiprinant pastangas kovoti su terorizmu ir organizuotu nusikaltimu, pabrėžiant būtinybę priimti bendras nuostatas dėl prieglobsčio ir imigracijos bei pagerinant išorės sienų valdymą, F. kadangi Komisija aiškiai pabrėžia Europos piliečių gyvenimo kokybės gerinimą ir švaresnės aplinkos bei sveikesnės Europos ateities kūrimą, G. kadangi išsiplėtusi Europa siekia tapti stipresniu lyderiu pasaulyje ir prisiimti didesnę atsakomybę pasaulio mastu, tam tikslui panaudodama turimas ES galias saugant stabilumą ir skatinant demokratiją bei žmogaus teises, ypač daug dėmesio skiriant kaimyninėms valstybėms, skatinant vystymąsi, ypač Afrikoje, ir išplečiant laisvą prekybą visame pasaulyje, H. atsižvelgdamas į tai, kad dvišalių ir daugiašalių ryšių stiprinimui ir ypač tikros bei atnaujintos transatlantinės partnerystės vystymui teikiama didelė svarba, I. kadangi Sąjungai reikia finansinių išteklių, kurie būtų proporcingi jos socialinėms, ekonominėms ir politinėms ambicijoms, Konkurencingesnė ir darnesnė Europa 1. džiaugiasi, kad pagrindinis dėmesys skiriamas Lisabonos strategijos įgyvendinimui, nes tai padės stiprinti konkurencingumą Europos Sąjungoje, ir remia numatytas priemones, išdėstytas šiuose komunikatuose ir tarpinėje Lisabonos strategijos peržiūroje, kuria siekiama užtikrinti, kad procesas apimtų mažiau tikslų ir kad jie būtų labiau papildantys vienas kitą bei kad per kitus penkerius metus tikslai būtų įgyvendinti laikantis tikslaus kalendorinio plano; 2. kviečia Komisiją, kaip jau buvo prašyta anksčiau, pritaikyti tokį patį kalendorinį planą ES tvaraus vystymosi strategijos peržiūrai, kadangi mano, kad aplinkos apsaugos politika suteikia ekonominių galimybių, ypač atsižvelgiant į jos įtaką pramonės naujovėms; 3. pabrėžia, kaip svarbu, jog Lisabonos strategijos priemonės valstybėse narėse ir regionuose būtų įgyvendintos laikantis subsidiarumo principo, tai yra, lygiagrečiai su veiksmais ES lygmeniu; 4. reikalauja, kad su visomis naujomis teisėkūros iniciatyvomis būtų pateiktas griežtas jų poveikio finansams, reguliavimui ir aplinkai įvertinimas; Vieninga rinka 5. dar kartą pakartoja, kad ES konkurencingumo darbotvarkėje reikėtų tinkamai atsižvelgti į ypatingus veiksmus, kuriais siekiama užbaigti kurti vieningą rinką, ypač energetikos, transporto, telekomunikacijų ir finansų bei kitų paslaugų sektoriuose; 6. kviečia Komisiją peržiūrėti savo pasiūlymą dėl programinės įrangos patentų direktyvos vadovaujantis 2005 m. vasario 2 d. Parlamento teisės reikalų komiteto sprendimu bei 2005 m. vasario 17 d. Parlamento Pirmininkų sueigos sprendimu, ir pateikti teisės akto pasiūlymą dėl integruotos bendrų patentų sistemos; 7. tikisi, kad Komisija ateinančiais mėnesiais imsis veiksmų prieš tas valstybes nares, kurios neįgyvendino ES teisės aktų, siekiančių liberalizuoti rinkas, ypač energetikos ir telekomunikacijų sektoriuose; Finansinės paslaugos 8. ypač remia atitinkamų direktyvų dėl finansinių paslaugų priėmimą ir reikalauja, kad Komisija pasirūpintų, kad būtų pritarta jau paruoštoms priemonėms, ir kad ji stengtųsi nepateikti naujų pasiūlymų, nebent jie būtų tinkamai pagrįsti ir įvertinti; 9. ragina Komisiją užtikrinti, kad Lamfalussy procesas tinkamai veiktų kiekvienu lygmeniu; rekomenduoja, kad būtų skiriamas didesnis politinis dėmesys jau priimtų su finansinėmis paslaugomis susijusių teisės aktų įgyvendinimui ir taikymui; Įmonių valdymas ir sutarčių teisė 10. džiaugiasi įsipareigojimu skatinti verslo aplinką verslo ir įmonių valdymo srityse, kuriuo siekiama padidinti verslo veiksmingumą ir konkurencingumą bei sustiprinti akcininkų teises ir trečiųjų šalių apsaugą; ragina parengti iniciatyvas, kuriomis būtų siekiama derinti civilinę ir komercinę teisę; 11. pabrėžia, kaip svarbu siekti didesnio sutarčių teisės nuoseklumo; ragina Komisiją ir toliau dėti pastangas siekiant didesnio įvairių sutarčių teisės instrumentų nuoseklumo, be visa kita, priimant Bendras nuorodų gaires; prašo Komisijos į šią veiklą visiškai įtraukti Parlamentą; Mokslo tyrimai ir vystymasis 12. džiaugiasi, kad didelis dėmesys skiriamas Europos Sąjungos veiksmų mokslo tyrimų ir vystymosi srityse stiprinimui, be visa kita, įkuriant Europos tyrimų tarybą, ir kad pabrėžiama Septintosios pamatinės mokslinių tyrimų programos svarba siekiant prisidėti prie Lisabonos strategijos tikslo sukurti žiniomis pagrįstą ekonomiką įgyvendinimo; taip pat ragina Komisiją pateikti pasiūlymą, kuriuo būtų suteikiama konkreti parama fundamentaliems ir novatoriškiems mokslo tyrimams, ypač pabrėžiant išskirtines naujoves, pvz., vandenilio molekules, saulės energiją, biotechnologijas, erdvės technologijas ir ekologiškai švarius automobilius, bei padvigubinant skiriamas pinigines lėšas (25 ES valstybių BVP dalį, ją palyginti su buvusių 15 ES valstybių narių BVP dalimi, skiriama pagal Šeštąją mokslinių tyrimų pagrindų programą); Konkurencijos politika 13. mano, kad stipri konkurencijos politika ir veiksmingas jos taisyklių laikymasis yra itin svarbūs siekiant sustiprinti konkurencingumą; todėl ragina Komisiją užtikrinti, kad ateinančiais metais būtų išlaikyta tinkamai finansuojama stipri konkurencijos politika, kuri būtų nepriklausoma nuo valstybių narių; džiaugiasi, kad Komisija daug nuveikė skatindama konkurencijos priemones įvairiuose sektoriuose, tuo tikslu inicijuodama procesą, kuriuo siekiama, kad privatūs asmenys labiau laikytųsi ES konkurencijos taisyklių, tobulindama bylinėjimosi dėl nuostolių, kurių atsiranda dėl taisyklių nesilaikymo, nuostatas; 14. remia bendrą Komisijos politikos tikslą, kuriuo siekiama užtikrinti mažesnę, tačiau sutelktesnę valstybės pagalbą, ir ketinimą pradėti plačiai svarstyti valstybės pagalbos politikos ateities galimybes, tačiau pabrėžia, kad taikant šią politiką neturėtų būti jokios skirtingų valstybių narių diskriminacijos ir kad reikėtų teisingai atsižvelgti į poveikį, atsiradusį dėl vien tik statistinio pobūdžio priežasčių; Stabilumo ir augimo paktas 15. ragina Komisiją užtikrinti, kad siekiant garantuoti reikiamas lėšas, bet kokios pasiūlytos reformos metu būtų išsaugota pagrindinė Stabilumo ir augimo pakto struktūra, ypač nuoroda į esamą 3 proc. deficitą, ir kad didesnis dėmesys būtų skiriamas valstybių narių pozicijai valstybės skolos klausimu bei geresnei valstybių ekonominės veiklos ir jos prognozės priežiūrai, drauge numatant galimybę šią nuostatą lanksčiai taikyti šalims, turinčioms mažus skolos rodiklius ir išgyvenančioms ypač didelį ekonomikos nuosmukį, su sąlyga, kad tai paskatins minėtas valstybes tinkamai elgtis augimo laikotarpiu ir prisidės prie bendros struktūrinės reformos; 16. mano, kad modernizuojant Europą investicijos bus vienas iš svarbiausių veiksnių ir kad reikės imtis bendrų veiksmų siekiant paskatinti valstybės ir privačias investicijas, tačiau taip pat reikia stengtis skatinti investavimo formas, kurios labiausiai padės įgyvendinti Lisabonos strategiją, investuojant į: mokslinius tyrimus ir naujovių diegimą, naujos infrastruktūros kūrimą, žinių ekonomiką, švietimą ir mokymą, aukštos kokybės viešąsias ir socialines paslaugas bei investicijas į Europos pramonės politiką, ypač naujus ir dinamiškus sektorius, pvz., nanotechnologijas ir biotechnologijas. Sanglaudos politika 17. tvirtai pareiškia, kad sanglaudos politika yra svarbi pati savaime, t. y. ne tik kaip pagrindinis sutarčių principas arba ES solidarumo dalis, bet ir kaip papildoma priemonė, padedanti siekti Lisabonos strategijos tikslų; ypač mano, kad investicijos į Transeuropinius tinklus, informacinę visuomenę, žmogiškuosius išteklius, technologijas, naujoves ir MVĮ vystymą padidins konkurencingumą, įgalins kurti darbo vietas ir taip prisidės prie ekonominės ir socialinės sanglaudos visoje ES; 18. džiaugiasi Komisijos ketinimu pateikti savo strategines sanglaudos politikos gaires ir ragina ją teikiant šią strategiją taikyti tokį teisinį pagrindą, kuris leistų Parlamentui visokeriopai dalyvauti sprendimų priėmimo procese; taip pat džiaugiasi, kad Komisija tinkamu laiku pateikė 2007-2013 m. sanglaudos politikos reglamentus, pabrėždamas, kad siekiant, laiku pradėti vykdyti įvairias sanglaudos programas, būtina, jog Taryba šiuos reglamentus skubiai priimtų; Transeuropiniai tinklai 19. remia Komisijos pastangas įtikinti valstybes nares, kad siekiant baigti kurti bendrą rinką, skatinti sanglaudą ir sukurti daugiau veiksmingesnių ryšių tinklų išsiplėtusioje Europoje, TEN prioritetiniai projektai turėtų būti planuojami ir finansuojami tiek iš ES biudžeto, tiek, kai įmanoma, remiantis privačia ir valstybės partneryste ir kad jie būtų įgyvendinti kiek įmanoma greičiau; yra įsitikinęs, kad reikia lygiagrečiai pasinaudoti Europos investicijų banku ir Struktūrine finansavimo programa; Europos gyvenimo kokybės gerinimas Aplinkosauga 20. nurodo, kad siekiant veiksmingai įgyvendinti ES biologinės įvairovės planą ir tvaraus gamtos išteklių panaudojimo strategiją, būtina suteikti reikiamą kiekį piniginių lėšų, įskaitant Natura 2000 tinklo finansavimą; 21. ragina Komisiją dirbti drauge su Parlamentu siekiant rasti tinkamą sprendimą rengiant veiksmingas chemikalų registravimo, vertinimo ir leidimų teikimo (REACH) gaires, kuris leistų sumažinti šių gairių poveikį konkurencingumui, kartu padėtų apsaugoti aplinką ir būtų pagrįstas prioritetų nustatymu, rizikos įvertinimu, "viena medžiaga, viena registracija" principu bei laipsnišku su gyvūnais atliekamų bandymų panaikinimu; džiaugiasi, kad Komisija laikosi savo pasiūlymo dėl REACH ir taikomos įprasto bendro sprendimo procedūros, kurios metu ji tik po pirmojo Parlamento svarstymo keičia savo pasiūlymą; 22. reikalauja, kad Komisija iki 2005 m. liepos mėnesio pateiktų teisės akto pasiūlymą dėl atliekų, kuriuo būtų siekiama labiau suderinti atliekų valdymą, ypač atsižvelgiant į Teisingumo Teismo jurisprudenciją; 23. yra įsitikinęs, kad būtina atnaujinti gyvūnų sveikatą ir gerovę reglamentuojančias taisykles siekiant atsižvelgti į naujus mokslo pasiekimus; Tvarūs ir novatoriški energijos ištekliai 24. reikalauja, kad būtų sumažinta priklausomybė nuo iškastinio kuro ir tuo tikslu panaudojami atsinaujinantys ir novatoriški energijos šaltiniai, pvz., vandenilis, realistinė branduolinė politika ir suvartojamos energijos kiekio mažinimas; Žemės ūkis, žuvininkystė, kaimo plėtra ir turizmas 25. džiaugiasi, kad Komisija yra pasiryžusi toliau tęsti BŽŪP reformą; prašo Komisijos užtikrinti, kad BŽŪP reforma 2005 m. neiškreiptų konkurencijos tarp ūkininkų valstybėse narėse ir kad būtų visiškai išvengta BŽŪP renacionalizavimo; 26. dar kartą primena esąs įsitikinęs, jog Komisijos organinio maisto ir ūkininkavimo veiksmų planas, kuriame išdėstomos tvaraus ūkininkavimo gairės ir pateikiamos perspektyvios tradicinių ūkininkavimo metodų alternatyvos, yra svarbiausia kaimo vystymosi politikos dalis ir todėl jam turi būti skirta pirmenybė ES strateginėse kaimo vystymosi gairėse; 27. ragina Komisiją rengiant teisės aktų pasiūlymus dėl cukraus sistemos reformos nuosekliai atsižvelgti į Parlamento poziciją tam, kad būtų išlaikyta cukraus produkcija ES ir kartu sušvelnintas reformos daromas poveikis prekybos partneriams besivystančiose šalyse; tikisi, kad Komisija tuoj pat išsamiai informuos Parlamentą apie tai, kaip PPO kolegijos nutarimas, kuris, kaip tikimasi, bus priimtas 2005 m. balandžio mėnesį, paveiks reformos pasiūlymus; 28. apgailestauja, kad nepaisant labai svarbaus žuvininkystės indėlio į daugelio Europos regionų ekonomiką kasmetėje teisės aktų leidybos ir darbo programoje pastebimai trūksta su Bendra žuvininkystės politika susijusių pasiūlymų; pažymi, kad vis dar neišspręsta daug klausimų, pvz., žuvininkystės susitarimų atnaujinimas, techninės Bendrijos žvejybos valdymo priemonės ir nauji žvejojamų rūšių, kurioms gresia biologinis išnykimas, kūrimo planai; 29. tikisi, kad Komisija ir toliau tęs Bendros žuvininkystės politikos reformą bei užtikrins, kad ši reforma būtų įgyvendinta laiku, visapusiškai ir sėkmingai; 30. apgailestauja dėl Komisijos pasiūlymų, susijusių su turizmu, trūkumo; ragina Komisiją apsvarstyti, ar nevertėtų parengti naujų priemonių, kuriomis būtų skatinama plėtoti šį svarbų sektorių, kuriuo sukuriama daug darbo vietų; Demografinės tendencijos 31. džiaugiasi, kad ruošiamasi parengti Žaliąją knygą apie demografines tendencijas ES ir kad ją lydės konkretūs veiksmai, kurie turėtų nuosekliai pasiūlyti konkrečias gaires, padėsiančias spręsti daugybę problemų, susijusių su gyventojų senėjimu; tikisi, kad jose bus pasiūlyta būdų, kaip būtų galima užtikrinti aukščiausią įmanomą gyvenimo kokybę pagyvenusiems žmonėms, drauge užtikrinant pensijų ir sveikatos sistemų nuoseklumą bei atsižvelgiant į ilgalaikės sveikatos apsaugos sąnaudas; pabrėžia, kad būtina skirti ypatingą dėmesį tyrimams, kuriais siekiama sukurti vaistus nuo ligų (pvz., neurodegeneracinių ligų, artrito ir judėjimo problemų), susijusių su senyvu amžiumi, bei tokiems vaistams; 32. ragina Komisiją skubiai veikti kartu su valstybėmis narėmis siekiant skatinti vyresnius kaip 55 metų asmenis aktyviau dalyvauti darbo rinkoje, tam panaudoti skatinamąsias priemones, didinti išėjimo į pensiją amžių arba atnaujinti ankstesnio išėjimo į pensiją tvarką siekiant išlaikyti tvarią pensijų sistemą; mano, kad visuomenei turėtų būti naudinga iš vyresniųjų kartų pasimokyti patirties ir indėlio kuriant bendrą gerovę; 33. yra įsitikinęs, kad taip pat reikėtų skirti didesnį dėmesį vaikams palankios aplinkos kūrimui ir tam panaudoti mokesčių lengvatas, sukurti geresnes vaikų priežiūros įstaigas arba nustatyti lankstesnį darbo grafiką tam, kad būtų galima lengviau suderinti darbą ir šeimos gyvenimą; Socialinė politika 34. dar kartą primena savo nuomonę, kad stiprus ir veiksmingas socialinis lygmuo yra svarbi sėkmingos ekonomikos dalis ir kad sistema, kurioje pasiekta skirtingų poreikių darbo vietoje pusiausvyra, padeda sėkmingai plėtoti ekonomiką; 35. tikisi, kad naujojoje Komisijos socialinės politikos darbotvarkėje 2006-2010 m. pagrindinis dėmesys bus skiriamas ES ir valstybių narių vyriausybių gebėjimui įgyvendinti esamus ES tikslus, įskaitant įsidarbinimo galimybių, darbo sąlygų lankstumo bei šeimos ir darbo poreikių suderinamumo gerinimą; Švietimas, kultūra ir jaunimo politika 36. pabrėžia, kad, siekiant numatytų plačių užmojų, būtina, jog Sąjunga užtikrintų reikiamus ir tinkamus ES piniginius išteklius būsimųjų kartų švietimo, kultūros, jaunimo ir žiniasklaidos programoms; vis dėlto apgailestauja, kad šiais metais nenumatyta jokių naujų svarbių iniciatyvų švietimo ir kultūros srityse, nors šios sritys yra ypač svarbios Europos integracijos proceso bei Lisabonos strategijos požiūriu; 37. remia Komisijos ketinimą paskelbti komunikatą apie jaunimo politiką, kuriame turėtų būti išdėstyti pasiūlymai dėl didesnės integracijos šioje politikos srityje, kuri ilgainiui turėtų paskatinti sukurti Europos paktą, skirtą šiai sričiai; mano, kad toks komunikatas turėtų būti paskelbtas kartu su Žaliąja knyga apie demografines tendencijas; 38. pabrėžia būtinybę skubiai paspartinti vidurinių mokyklų kvalifikacijų ir universitetų diplomų abipusio pripažinimo procesą bei skatinti didesnį jaunimo mobilumą, kuris suteiktų jaunimui galimybę įgyti patirties užsienyje, lengviau pereiti iš vienos švietimo ar mokymo sistemos į kitą ir lengviau pakeisti profesinės karjeros kryptį; Lyčių lygybė 39. tikisi, kad Komisija paskelbtame komunikate dėl kovos su diskriminacija politikos nuosekliai išdėstys savo ketinimus ir kaip ji numato veikti, siekdama ateinančiais metais panaikinti darbo užmokesčio lyčių skirtumus; Saugesnė Europa jos piliečiams Laisvės, saugumo ir teisingumo erdvė 40. pabrėžia būtinybę skatinti pažangą kuriant laisvės, saugumo ir teisingumo erdvę pagal Tamperės programą ir pabrėžia Hagos programos plėtotės svarbą šioje srityje siekiant suderinti tikslus, užtikrinti didesnį asmenų saugumą ir tinkamai saugoti jų pagrindines teises; siekiant užtikrinti nuoseklius veiksmus šioje politikos srityje, ragina kruopščiai įvertinti jau priimtas priemones; Terorizmas ir organizuotas nusikalstamumas 41. mano, kad kova su terorizmu ir organizuotu nusikalstamumu bei juos remiančiomis struktūromis valstybės viduje ar tarptautiniu mastu yra vienas iš svarbiausių saugesnės Europos kūrimo veiksnių ir kad Komisija turėtų toliau dirbti aiškiau apibrėždama tam tikrus sunkius tarptautinio masto nusikaltimus (ypač terorizmą, prekybą narkotikais ir žmonėmis, pinigų plovimą ir elektroninius nusikaltimus), kuriems tinkamais atvejais būtų pritaikomos minimalios nuosprendžio priėmimo taisyklės; šiuo požiūriu džiaugiasi dėl Komisijos ketinimų pateikti naują saugumo tyrimų iniciatyvą; Sienų apsauga, prieglobstis, imigracija ir vizų politika 42. džiaugiasi tuo, kad pabrėžiama bendro požiūrio į sienų kontrolę, prieglobsčio teikimą ir imigraciją svarba, ir aiškiau pabrėžia tolesnę būtinybę sustiprinti ES išorės sienų saugumą, sukurti nuoseklesnes ir labiau suderintas vizų išdavimo taisykles bei veiksmingai bendradarbiauti su trečiosiomis šalimis siekiant sumažinti nelegalios imigracijos srautus pasiekiant jos priežastis; 43. ragina Komisiją sustiprinti bendrąją vizų politiką ir padidinti kelionės dokumentų saugumą į juos įtraukiant biometrinius duomenis, prižiūrint, kad, Tarybai ją priėmus, būtų veiksmingai įgyvendinama VIS (Vizų informacinė sistema) bei pagreitinant SIS II (Šengeno informacinės sistemos) kūrimą ir plėtojimą; todėl reikalauja, kad ES lygmeniu būtų priimti atitinkami teisės aktai dėl duomenų apsaugos; mano, kad Komisija skubos tvarka turėtų pateikti pagrindų sprendimą dėl duomenų apsaugos, kuriuo suteiktų trečiojo ramsčio sričiai tokią pat apsaugą, kaip pirmojo ramsčio sričiai; 44. be to, ragina atskirų valstybių vyriausybes perspėti kitas valstybes nares prieš priimant svarbius vienašalius sprendimus dėl migracijos; 45. mano, kad naujasis Kovos su narkotikais veiksmų planas užtikrins geresnį kovos su narkomanija ir prekyba narkotikais Bendrijos viduje pagrindą, bei tikisi, kad pagrindinis dėmesys jame bus skiriamas geriausiai patirčiai, o jis bus paremtas įrodymais pagrįstais veiksmais; 46. ragina Komisiją pasiūlyti tinkamą ES teisinį pagrindą dėl Europolo, kuris padėtų sustiprinti jo vaidmenį ateityje ir užtikrintų jo veiksmingumą; pabrėžia būtinybę sustiprinti pasitikėjimą valstybių narių teisėtvarkos sistemomis, kurios būtų pagrįstos abipusio pripažinimo principu, minimaliais standartais ir visų susijusių asmenų teisių apsauga; 47. atkreipia dėmesį į pasiūlymą Europos rasizmo ir ksenofobijos monitoringo centrą pertvarkyti į Europos pagrindinių teisių agentūrą, tačiau nerimauja dėl to, kad jos veiklos sritis gali dubliuotis su kitų žmogaus teisių apsaugos organizacijų veiklos sritimis; Transporto saugumas 48. džiaugiasi dėl Komisijos paskelbtų transporto sektoriaus politikos tikslų, pabrėžiant laivybos saugumą, oro ir kelių transporto saugumo svarbą ir ypač transeuropinių transporto tinklų saugumo svarbą; šiuo požiūriu ypač svarbus yra trečiasis paketas dėl jūrų saugumo; 49. ragina Komisiją, įpusėjus įgyvendinimo laikotarpiui, kruopščiai patikrinti, ar Baltojoje knygoje išdėstyti tikslai yra įgyvendinami, ar reikia imtis jų koregavimo; Sveikatos apsauga ir katastrofų prevencija 50. ragina Komisiją užtikrinti, kad Europos ligų prevencijos ir kontrolės centras pradėtų visu pajėgumu ir veiksmingai dirbti be jokių atidėliojimų, ypač atsižvelgiant į perduodamų ligų pavojų, neišvengiamos gripo epidemijos galimybę ir greitą daugumai vaistų atsparių susirgimų daugėjimą, ypač AIDS ir tuberkuliozės; 51. pabrėžia, kad reikia mažinti gamtos katastrofų ir aplinkos ar sveikatos krizių keliamą pavojų, kuriant išankstinio perspėjimo ir greito reagavimo bei ilgalaikės prevencijos sistemas, ir taip užtikrinti piliečių saugumą; 52. pabrėžia, kad Komisija turi pasiūlyti tinkamas jos komunikato dėl Europos mitybos ir sveikatos programos lydimąsias priemones, pasiūlydama konkrečius veiksmus kovojant su antsvoriu, prasta mityba, mankštos trūkumu, piktnaudžiavimu narkotikais ir alkoholiu, dėl kurių galima susirgti diabetu ir širdies ligomis; 53. ragina Komisiją 7-ojoje mokslinių tyrimų pamatinėje programoje daugiau dėmesio skirti naujų (alternatyvių) vaistų nuo ŽIV (AIDS) paieškai; 54. ragina Komisiją pasiūlyti ir valstybes nares priimti sprendimą dėl suderintos pacientų mobilumo politikos siekiant sukurti aiškias medicinos išlaidų atlyginimo taisykles atlyginant už kitoje valstybėje narėje nei pacientas yra apdraustas suteiktas medicinos paslaugas; Vartotojų apsauga 55. pabrėžia aiškių, paprastų ir patikimų taisyklių svarbą tiek bendrosios rinkos vartotojams, tiek gamintojams ir siūlo dar labiau supaprastinti tarptautinį elementą turinčių sutarčių taisykles; ypač mano, kad teisės aktai dėl vartotojų apsaugos turėtų būti grindžiami naujuoju būtiniausių standartų ir abipusio pripažinimo principu; 56. mano, kad po to, kai baigs galioti dabartinė vartotojų apsaugos politikos strategija ir visuomenės sveikatos apsaugos programa (atitinkamai, 2007 m. ir 2008 m.), vartotojų ir sveikatos apsaugos politikos nereikėtų bandyti apibrėžti vienoje strategijoje; yra tvirtai įsitikinęs, kad nors šių dviejų sričių politika turi būti vykdoma vadovaujantis tomis pačiomis politikos gairėmis, abiem šioms sritims reikia kurti atskirą strategiją ir biudžetą; Stipresnė Europa saugesniame pasaulyje ES Plėtra 57. tikisi, kad Bendrijos bendrosios užsienio, saugumo ir gynybos politikos sritys bus stabiliai ir ryžtingai plėtojamos siekiant skleisti Europos vertybes pasaulyje ir apsaugoti ES interesus tarptautiniuose santykiuose; pabrėžia būtinybę greitai susitarti dėl bendros išorės veiksmų tarnybos, kuri apsaugotų Komisijos ir Parlamento prerogatyvas šioje srityje, įtrauktų atskirų valstybių diplomatines tarnybas ir teiktų Sąjungos Užsienio reikalų ministrui išteklius, žinias ir priemones, kurių prireiks geram institucijos veikimui, įkūrimo; 58. reikalauja, kad Komisija išsamiai informuotų Parlamentą apie artimiausiais mėnesiais pasiektą pažangą rengiantis deryboms dėl narystės su Kroatija ir Turkija; 59. mano, kad pradedant aktyvų derybų su Kroatija etapą (remiantis įgaliojimais, kuriuos greitai pristatys Komisija), reikia vykdyti ir plėsti Stabilizavimo ir asociacijos procesą, kuris turi būti santykių su regiono šalimis pagrindas Vakarų Balkanuose; Kaimynystės politika 60. pabrėžia, kad teikia pirmenybę plačiai kaimynystės politikai, kuria siekiama plėtoti demokratijos, stabilumo ir klestėjimo erdvę su Europos Sąjunga pietuose ir rytuose besiribojančiose šalyse; siekiant labiau diferencijuoti įvairius geografinius regionus ir valstybes ragina Komisiją, glaudžiai bendradarbiaujant su Parlamentu, peržiūrėti šios politikos koncepciją; 61. mano, kad šiuo atžvilgiu yra ypač svarbu plėtoti stiprią kaimynystės politikos rytų dimensiją ir toliau siųsti teigiamus signalus Ukrainai bei kitoms stipresnes ir veiksmingesnes demokratines sistemas kuriančioms valstybėms; ir stiprinti ir gilinti esamą Europos ir Viduržemio jūros regiono dialogą bei su juo susijusią politiką, ir ypač suteikti naują impulsą Barselonos procesui konferencijos 10-ųjų metinių proga šiais metais bei ištirti ir galbūt tęsti šio proceso peržiūrą siekiant užtikrinti, kad sistema būtų veiksmingesnė; 62. ypač ragina Komisiją pasiūlyti, o Tarybą apsvarstyti, kaip kitokiomis asociacijos formomis, dėl kurių šaliai būtų suteikta aiški Europinė perspektyva ir būtų patenkinti per taikią Oranžinę revoliuciją iškelti lūkesčiai ir viltys, dar labiau pagerinti santykius su Ukraina; 63. dar kartą pabrėžia, kad, siekdama padėti savo kaimynams sukurti liberalios demokratijos sistemą, teisinę valstybę ir užtikrinti pagarbą žmogaus teisėms bei aukštesnį socialinės, ekonominės ir aplinkos apsaugos raidos lygį, ES turi greitai plėtoti savo bendrąją kaimynystės politiką; 64. mano, kad reikia dėti visas pastangas siekiant Kipro suvienijimo; ragina Komisiją stiprinti tarpbendruomeninius projektus taip sukuriant tinkamas sąlygas atnaujinti derybas; Dvišaliai santykiai 65. teikia daug svarbos ES dvišalių santykių plėtotei remiantis susitarimais su trečiosiomis šalimis; pažymi, kad dvišaliai santykiai su Rytų ir Viduržemio jūros regiono šalimis turi būti atitinkamai sustiprinti, ypač remiant struktūrinį dialogą Europos ir Viduržemio jūros valstybių Parlamentinėje Asamblėjoje; 66. dar kartą kartoja raginimą stiprinti ES ir JAV santykius atnaujinant dabar galiojančią Naująją transatlantinę darbotvarkę ir ją pakeičiant tikrąja "Transatlantine partneryste", kuri turi būti paremta įsipareigojimu iki 2015 m. pašalinti likusias kliūtis prekybai ir investicijoms; primena, kad transatlantinius santykius reikia kurti juos grindžiant nuoširdžiu ir sklandžiu dialogu ir kad siekiant šio tikslo reikia pasitelkti Transatlantinį įstatymų leidėjų dialogą (TLD); pažymi, kad vis dar reikia sudaryti ES ir JAV Transatlantinį aviacijos susitarimą, kuris turi tapti tikros išorinės transporto politikos plėtojimo pavyzdžiu; 67. atsižvelgia į Komisijos ketinimą peržiūrėti strategiją Lotynų Amerikai ir pateikti naują požiūrį į dvišalius santykius bei pabrėžia būtinybę plėtojant santykius tarp abiejų kontinentų iš naujo pradėti įgyvendinti "Dviejų kontinentų asocijavimo" iniciatyvą; 68. mano, kad jei žymiai nepagerės žmogaus teisių padėtis Kinijoje, ES neturėtų svarstyti galimybės peržiūrėti 1989 m. priimtą sprendimą taikyti ginklų embargą Kinijai; reikalauja, kad Komisija oficialiai pasipriešintų šiai iniciatyvai, kai ji bus svarstoma Taryboje; Regioniniai klausimai 69. ragina Komisiją ir valstybes nares sutelkti dėmesį į taikos Artimuosiuose Rytuose galimybę, kurią suteikia Šarm el Šeiche paskelbtos paliaubos ir atsižvelgiant į Ketverto planą įnešti aiškų ir suderintą indėlį siekiant ilgalaikės taikos tarp Izraelio ir perspektyvios demokratinės Palestinos valstybės, kurios, priėmus visapusį susitarimą dėl padėties Artimuosiuose Rytuose, kaip numatyta Taikos plane, taikingai ir saugiai gyvuotų; 70. pritaria teigiamam ES vaidmeniui atstatant Iraką ir stengiantis užkirsti kelią Iranui įgyti karinių branduolinių pajėgumų; Vystymosi politika 71. ypač nerimauja, kad praėjus penkiems metams po to, kai JT patvirtino Tūkstantmečio plėtros tikslus, į pietus nuo Sacharos dykumos nutolusiose šalyse nebuvo pasiekta ir nėra požymių, kad iki numatytos 2015 m. datos bus pasiekta bent vieno iš aštuonių Tūkstantmečio plėtros tikslų; pabrėžia, kad jeigu tarptautinė bendruomenė žymiai kokybiškai ir kiekybiškai nepadidins plėtrai skiriamos pagalbos, daugelis mažiausiai išsivysčiusių šalių, ypač į pietus nuo Sacharos nutolusios šalys, nepasieks Tūkstantmečio plėtros tikslų; 72. pritaria tam, kad Komisija ypatingą dėmesį skiria Afrikai ir jos siekiams sukurti "Strategiją Afrikai", kurioje būtų atsižvelgiama į specifinius kontinento poreikius, ypač į pietus nuo Sacharos nutolusių šalių poreikius siekiant regionui suteikti sąlygas įgyvendinti Tūkstantmečio plėtros tikslus; 73. ragina ES institucijas imtis vadovaujančio vaidmens greitai įgyvendinant patarimus, išdėstytus JT Tūkstantmečio projekte "Investicijos į vystymąsi - praktinis planas siekiant įgyvendinti Tūkstantmečio plėtros tikslus"; 74. pritaria įsipareigojimui veikti daugiašališkai, ypač Jungtinėse Tautose, tačiau perspėja dėl lėtos tarptautinio bendradarbiavimo eigos, galinčios sulėtinti mūsų iniciatyvų, kuriomis siekiama kovoti su klimato atšilimu, skurdu ir ligomis, įgyvendinimo tempus; Tarptautiniai veiksmai remiant aplinkos apsaugą ir darnų vystymąsi 75. ragina Komisiją imtis praktinių žingsnių siekiant sukurti "Europos veiklos remiant aplinkos apsaugą ir darnų vystymąsi iniciatyvą" ir ragina Komisiją pasiūlyti specialią veiklos šioje srityje strategiją; 76. pritaria Komisijos tikslui išlaikyti vadovaujantį vaidmenį kuriant stiprią koaliciją 2012 m. prasidėsiančiam Kioto įsipareigojimams įvykdyti skirtam laikotarpiui taip pat ir dėl to, kad klimato kaitos problemų sprendimas suteikia galimybių ir paskatina kurti naujoves, o tai atitinka Lisabonos darbotvarkės tikslus; pabrėžia būtinybę ekonominius sprendimus priimančioms institucijoms suteikti galimybę į jų ateities ekonominius planus įtraukti tam tikras nuorodas apie padėtį, kuri gali susiklostyti p. 2012 m. ir paskatinti JAV pateikti savo pasiūlymus; Prekybos politika 77. mano, kad tarptautinės prekybos politika yra pagrindinis konkurencingumo ir augimo skatinimo Europos Sąjungoje ir besivystančiose šalyse elementas; pabrėžia daugiašalio požiūrio į tarptautinę prekybos politiką ir sėkmingo Dohos vystymosi darbotvarkės sudarymo 2005 m. gruodžio mėn. svarbą; mano, kad dvišaliai prekybos susitarimai yra naudinga priemonė stiprinant prekybos santykius su konkrečiais partneriais, jei šie susitarimai neiškraipo PPO sistemos; 78. ragina Komisiją siekiant kuo labiau padidinti galimybę 2005 m. gruodžio mėn. pasiekti susitarimą, pateikti aiškias gaires derantis dėl žemės ūkio PPO; šiuo atžvilgiu, dar kartą pabrėžia būtinybę pritaikyti geografines nuorodas arba kilmės garantijas prie rinkos poreikių ir vartotojų informavimo reikalavimų; pabrėžia laipsniško kliūčių importui iš besivystančių šalių ir laipsniško bet kokių ES eksporto subsidijų žemės ūkio produktams pašalinimo svarbą; Veiksmingesnė ir piliečiams artimesnė Europa Geresnė teisės aktų leidyba ir geresnis reglamentavimas 79. ragina per ateinančius metus visiškai įgyvendinti Tarpinstitucinį susitarimą dėl geresnės teisės aktų leidybos [2]; iš esmės pritaria Komisijos įsipareigojimui veiksmingai taikyti poveikio įvertinimo tvarką, kuri numatyta susitarime visoms pagrindinėms teisėkūros priemonėms; mano, kad greitas trijų institucijų susitarimas dėl poveikio įvertinimo bendro metodo būtų svarbus žingsnis į priekį; 80. remia paskatas užtikrinant greitą ir veiksmingą ES teisės aktų perkėlimą į atskirų valstybių teisės sistemas, jų įgyvendinimą ir vykdymo užtikrinimą; ragina Komisiją pateikti ambicingesnį pasiūlymą siekiant užtikrinti, kad valstybės narės atitiktų ir laiku vykdytų reikalavimus, numatytus kiekviename teisės akte; 81. mano, kad teisės aktų supaprastinimas ir redagavimo kokybės gerinimas išlieka svarbiausi tikslai; nerimauja dėl neilgo teisėkūros sričių, kurioms bus taikomas supaprastinimas, sąrašo ir todėl ragina Komisiją nustatyti ir greičiau atlikti esamų teisės aktų supaprastinimą, pertaisymą ir konsolidavimą - pirmą kartą numatytą 2003 m. Geresnio reglamentavimo veiksmų plane - siekiant, kad ES teisės aktai būtų nuoseklesni ir sumažinti bendrą tam tikrų politikos sričių teisės aktų apimtį; 82. pabrėžia, kad yra labai svarbu, jog ES institucijos dirbtų veiksmingiau ir būtų artimesnės piliečiams, o tai galima pasiekti sukuriant atviresnę, reaguojančią ir demokratinę Sąjungą ir todėl pažymi, kad Europos Vadovų Taryba, Parlamentas ir Komisija turi pradėti gerai koordinuojamą kampaniją siekdami, kad Sutartis dėl Konstitucijos būtų ratifikuota ir įsigaliotų 2006 m. lapkričio 1 d; Peticijos 83. pabrėžia peticijų, kaip informavimo šaltinio apie blogai įgyvendinamus arba vykdomus ES teisės aktus, svarbą; yra labai nusivylęs dėl to, kad Komisija neveiksmingai ir per daug lėtai reaguoja į pateikiamas peticijas, o tai aiškiai pabrėžia organizacines problemas su kuriomis susiduria Komisija ir parodo koordinavimo tarp valstybių narių trūkumą; Biudžeto atskaitomybė ir administravimo reforma 84. pritaria tam, kad Komisija pabrėžia lėšų panaudojimo efektyvumo ir atskaitomybės svarbą komunikacijų srityje, o taip pat ir nuorodai, kad reikia sukurti veiksmingą planą, kuris padėtų užtikrinti, kad vykdant metinį biudžetą būtų pateiktas tikslus sąskaitų patikimumo pareiškimas; 85. dar kartą kartoja prašymą, kad siekiant pašalinti įgyvendinimo kliūtis, kurios trukdo priimti sprendimus ir gerai vykdyti biudžetą, Komisija pateiktų pasiūlymą peržiūrėti ES finansinį reglamentą ir jo įgyvendinimo taisykles; 86. ragina greitai sukurti saugią ir nuoseklią ES biudžeto vidaus kontrolės aplinką sprendžiant, inter alia, atskaitomybės problemas, kurios kyla dėl "bendro valdymo" (taip pat ir "vieningo audito modelio" kūrimo) ir laikantis griežtesnio požiūrio decentralizuotų mokėjimo agentūrų atžvilgiu; 87. pabrėžia, kad kai kurie bandomieji projektai ir pasiruošimo veiksmai yra Parlamento prerogatyva ir ragina Komisiją visiškai įgyvendinti atitinkamus Parlamento sprendimus, kaip nustatoma 2005 m. priimtoje biudžeto procedūroje, ir užtikrinti tinkamų tolesnių priemonių vykdymą; 88. ragina Komisiją šiuo atžvilgiu panaudoti specialių kasmetinių renginių biudžeto eilutę ir prisidėti prie ES kampanijos demokratijai, paremti 15-ąsias Viduržemio jūros regiono žaidynes, 25-ąsias "Solidarumo" judėjimo įkūrimo metines ir paskirti 1,5 mln. EUR 20-ajai Pasaulio jaunimo dienai 2005 m.; ragina paminėtų įvykių organizatorius planuojant įvykius ir projektus atsižvelgti į įvykusią cunamio katastrofą; 89. reikalauja, kad Komisija, kaip jau buvo numatyta 2003 m., pateiktų oficialų pasiūlymą dėl teisinio pagrindo "Informaciniams punktams" steigti, taip pat naujiems susitarimams tarp Komisijos ir valstybių narių sudaryti bei stipendijų programoms p. 2006 m. steigti; 90. ragina Komisiją kuo greičiau pranešti Parlamentui kaip vyksta jos vidinės reformos, kurias pradėjo ankstesnioji Komisija, taip pat - apie šios reformos tęsinio ir užbaigimo planus; Kova su sukčiavimu 91. pabrėžia nuo sukčiavimo apsaugančių priemonių įtraukimą į visus teisės aktų tekstus ir tikisi, kad Europos kovos su sukčiavimu tarnybos (OLAF) reglamentas bus peržiūrėtas siekiant jai suteikti daugiau nepriklausomybės; ragina Komisiją remti aktyvų požiūrį ir paskatinti asmenis, kurie paskelbia apie pažeidimus; 92. reikalauja, kad būtų teikiama pirmenybė naujos apskaitos sistemos sėkmingam įgyvendinimui ir užbaigimui ateinančiais metais; *** 93. paveda Pirmininkui perduoti šią rezoliuciją Komisijai, Tarybai, valstybių narių vyriausybėms bei parlamentams. [1] Priimti tekstai, P6_TA(2004)0109. [2] OL C 321, 2003 12 31, p. 1. --------------------------------------------------